b'\n_START_ARTICLE_\nCerca sem\xc3\xa0ntica\n_START_PARAGRAPH_\nLa cerca sem\xc3\xa0ntica \xc3\xa9s un proc\xc3\xa9s utilitzat per millorar la cerca realitzada per Internet mitjan\xc3\xa7ant l\'\xc3\xbas de dades de les xarxes sem\xc3\xa0ntiques per tal de desambiguar les consultes i el text del web amb la finalitat de trobar els resultats m\xc3\xa9s rellevants en relaci\xc3\xb3 a la demanda de l\'usuari.\n_START_SECTION_\nIntroducci\xc3\xb3\n_START_PARAGRAPH_\nDegut a la r\xc3\xa0pida evoluci\xc3\xb3 del web (des de la primera generaci\xc3\xb3 o web 1.0 passant pel web 2.0 fins a arribar al web 3.0 o web sem\xc3\xa0ntic) i al gran increment de continguts presents a Internet com a xarxa global, cada vegada es fa m\xc3\xa9s necessari tenir m\xc3\xa8todes eficients de recuperaci\xc3\xb3 d\'informaci\xc3\xb3._NEWLINE_La recuperaci\xc3\xb3 d\'informaci\xc3\xb3 consisteix a trobar el material (normalment documents) entre grans col\xc2\xb7leccions de dades per a satisfer la necessitat d\'un usuari. El principal objectiu del sistema de recuperaci\xc3\xb3 d\'informaci\xc3\xb3 ha de ser obtenir els documents m\xc3\xa9s rellevants possibles en relaci\xc3\xb3 a una consulta particular._NEWLINE_Avui en dia \xc3\xa9s imprescindible l\'\xc3\xbas de motors de cerca per tal de realitzar les consultes a Internet i \xc3\xa9s possible que un mateix motor de cerca proporcioni respostes diferents per a diferents versions d\'una mateixa pregunta. Aquests resultats poden dependre de les paraules clau utilitzades i no sempre s\xc3\xb3n correctes._NEWLINE_Aquestes s\xc3\xb3n les principals motivacions per al desenvolupament de m\xc3\xa8todes de cerca sem\xc3\xa0ntica, aprofitar les propietats de la sem\xc3\xa0ntica (com l\'estudi del significat de les paraules) per tal d\'orientar la cerca i aix\xc3\xad intentar obtenir resultats \xc3\xb2ptims._NEWLINE_La dificultat d\'aquest tipus de cerca es troba en que pels \xc3\xa9ssers humans \xc3\xa9s f\xc3\xa0cil establir equival\xc3\xa8ncies sem\xc3\xa0ntiques entre diferents expressions per\xc3\xb2 aquest proc\xc3\xa9s no \xc3\xa9s evident pels sistemes automatitzats. Un sistema de cerca sem\xc3\xa0ntica ideal hauria d\'emular un hipot\xc3\xa8tic sistema de cerca hum\xc3\xa0 amb una mem\xc3\xb2ria suficientment gran per recordar i relacionar totes les preguntes i respostes anteriorment consultades. \xc3\x89s cert que diferents persones poden donar diferents respostes a una mateixa pregunta per\xc3\xb2 per molt que reformulem la consulta la resposta ser\xc3\xa0 similar, ja que sem\xc3\xa0nticament seran consultes equivalents_NEWLINE_Finalment l\'objectiu definitiu per a un sistema artificial de cerca sem\xc3\xa0ntica ser\xc3\xa0 obtenir els mateixos resultats i en el mateix ordre de rellev\xc3\xa0ncia respecte a diferents consultes sem\xc3\xa0nticament equivalents._NEWLINE_Hildebrand et al. proporciona una visi\xc3\xb3 general enumerant sistemes de cerca sem\xc3\xa0ntica i identifica altres usos de la sem\xc3\xa0ntica en els processos de cerca.\n_START_SECTION_\nDesambiguaci\xc3\xb3\n_START_PARAGRAPH_\nEl cas que es presenta t\xc3\xadpicament \xc3\xa9s el d\'un usuari amb una necessitat d\'informaci\xc3\xb3 m\xc3\xa9s o menys concreta que fa una consulta a un motor de cerca. Aquesta consulta cont\xc3\xa9 paraules clau que l\'usuari considera necess\xc3\xa0ries o correctes per a obtenir la informaci\xc3\xb3 desitjada. Llavors, el motor de cerca converteix en metadades les paraules clau utilitzades en la consulta (crea una representaci\xc3\xb3 de la informaci\xc3\xb3) i realitza la cerca en la seva base de dades. Aquesta base de dades cont\xc3\xa9 la relaci\xc3\xb3 de metadades amb tots els documents que coneix i retorna una llista de resultats en funci\xc3\xb3 de la rellev\xc3\xa0ncia establerta per l\'ordre de classificaci\xc3\xb3. Aquest sistema t\xc3\xa9 dues limitacions principals: hi ha vegades en qu\xc3\xa8 l\'usuari no \xc3\xa9s capa\xc3\xa7 de definir correctament el seu objectiu mitjan\xc3\xa7ant paraules clau i, a m\xc3\xa9s, els motors de cerca no entenen el llenguatge natural._NEWLINE_El llenguatge natural t\xc3\xa9 una gran complexitat a causa, en gran part, del gran nombre de sin\xc3\xb2nims i paraules polis\xc3\xa8miques que cont\xc3\xa9. En aquest punt entra en joc la import\xc3\xa0ncia de l\'aplicaci\xc3\xb3 de sistemes de cerca sem\xc3\xa0ntica en els motors de cerca. En general el proc\xc3\xa9s de cerca sem\xc3\xa0ntica \xc3\xa9s:_NEWLINE_A. Interpretar la pregunta de l\'usuari definint els conceptes m\xc3\xa9s rellevants de la frase. B. Utilitzar aquest grup de conceptes per tal de crear una consulta i utilitzar-la contra l\'ontologia del sistema. C. Presentar els resultats a l\'usuari._NEWLINE_Per tal d\'entendre qu\xc3\xa8 \xc3\xa9s all\xc3\xb2 que l\'usuari est\xc3\xa0 cercant (punt A del proc\xc3\xa9s), s\'ha de desambiguar el significat de les paraules clau utilitzades a la pregunta. Es considera que un terme \xc3\xa9s ambigu quan aquest pot tenir un considerat nombre de significats possibles, per exemple la paraula terra pot referir-se "al planeta Terra" o "al s\xc3\xb2l que trepitgem en caminar". Gr\xc3\xa0cies als processos de desambiguaci\xc3\xb3 s\'escull el significat m\xc3\xa9s probable d\'entre tots els possibles._NEWLINE_Aquests processos tenen en compte el significat de la resta de paraules presents a la frase i la resta del text de les webs. La determinaci\xc3\xb3 de cada significat influeix en la desambiguaci\xc3\xb3 de la resta de termes fins a arribar a una situaci\xc3\xb3 de m\xc3\xa0xima versemblan\xc3\xa7a i coher\xc3\xa8ncia per a la frase consultada. Tota la informaci\xc3\xb3 fonamental per al proc\xc3\xa9s de desambiguaci\xc3\xb3, \xc3\xa9s a dir, tot el coneixement utilitzat pel sistema, es veu representada en forma d\'una xarxa sem\xc3\xa0ntica organitzada al voltant d\'un nucli conceptual.\n_START_SECTION_\nOntologia\n_START_PARAGRAPH_\nAbans s\'ha mencionat el concepte d\'ontologia, que apareix en la part del proc\xc3\xa9s de la cerca sem\xc3\xa0ntica en qu\xc3\xa8 ja s\'ha desambiguat el missatge inicial de l\'usuari i es pret\xc3\xa9n realitzar la consulta definitiva._NEWLINE_Ontologia \xc3\xa9s un terme originalment utilitzat en filosofia i ara relacionat amb la inform\xc3\xa0tica com a un conjunt de termes jer\xc3\xa0rquicament estructurat per descriure un domini que pot ser utilitzat com a nucli d\'una base de coneixements. Per tal que les ontologies puguin ser interpretades pels ordinadors, els conceptes, propietats i les seves relacions, restriccions i normes, es descriuen amb un llenguatge formal. Per tant, l\'ontologia d\'un domini de coneixement proporciona un vocabulari amb el qual es representa el coneixement d\'aquell domini i el conjunt de relacions que mantenen els termes utilitzats al vocabulari._NEWLINE_La definici\xc3\xb3 d\'ontologies \xc3\xa9s un proc\xc3\xa9s b\xc3\xa0sic per al desenvolupament de cerques sem\xc3\xa0ntiques, ja que se n\'obtenen molts beneficis. Defineixen la terminologia d\'un domini de cerca de forma no ambigua a m\xc3\xa9s d\'obtenir una relaci\xc3\xb3 directa entre conceptes sem\xc3\xa0ntics similars. Les ontologies s\xc3\xb3n la base per a l\'estructuraci\xc3\xb3 de les xarxes sem\xc3\xa0ntiques.'